b'\n_START_ARTICLE_\nEmfiteusi\n_START_PARAGRAPH_\nL\'emfiteusi (del llat\xc3\xad emphyteusis, amb el mateix significat, derivat del grec \xe1\xbc\x90\xce\xbc\xcf\x86\xcf\x85\xcf\x84\xce\xb5\xcf\x8d\xcf\x89, "empeltar", "plantar", i per extensi\xc3\xb3 "introduir", "implantar", "establir a") \xc3\xa9s una figura jur\xc3\xaddica que suposa la cessi\xc3\xb3 del domini \xc3\xbatil (dret d\'\xc3\xbas) d\'un b\xc3\xa9 immoble a llarg termini a canvi d\'un pagament anual que s\'anomena \xc2\xabc\xc3\xa0non\xc2\xbb o \xc2\xabcens\xc2\xbb. \xc3\x89s un concepte oposat a l\'alou, en el qual l\'alouer t\xc3\xa9 el domini complet, \xc3\xa9s a dir, tant el domini directe (propietat), com el domini \xc3\xbatil (dret d\'\xc3\xbas). L\'emfiteusi \xc3\xa9s present en el Dret catal\xc3\xa0, i prov\xc3\xa9 del Dret rom\xc3\xa0.\n_START_SECTION_\nCaracter\xc3\xadstiques\n_START_PARAGRAPH_\nL\'emfiteusi porta la divisi\xc3\xb3 del domini entre el domini directe \xe2\x80\x93el propietari del b\xc3\xa9\xe2\x80\x93 i el domini \xc3\xbatil \xe2\x80\x93la persona que pren i usa la finca. El no pagament del c\xc3\xa0non per part del titular del domini \xc3\xbatil pot comportar la confiscaci\xc3\xb3 del b\xc3\xa9 per part del titular del domini directe. _NEWLINE_A l\'hora d\'establir la cessi\xc3\xb3 del dret d\'\xc3\xbas es determina un cert per\xc3\xadode \xe2\x80\x93en molts casos perpetu\xe2\x80\x93 i la posada en valor, generalment agr\xc3\xa0ria, de l\'immoble. Tamb\xc3\xa9 es pot donar el cas que en finalitzar el contracte d\'emfiteusi el domini directe (la propietat) passi a l\'emfiteuta. _NEWLINE_L\'emfiteuta pot fer valer el seu dret davant de qualsevol que interfereixi en el seu domini \xc3\xbatil. Aquest fet inclou, com \xc3\xa9s l\xc3\xb2gic, l\'eventual interfer\xc3\xa8ncia del propietari del b\xc3\xa9: d\'aquesta manera, amb el contracte d\'emfiteusi tamb\xc3\xa9 es transmeten les facultats que porta el domini.\n_START_SECTION_\nL\'emfiteusi als territoris catalanoparlants\n_START_PARAGRAPH_\nL\'emfiteusi fou un procediment especialment usat per garantir la colonitzaci\xc3\xb3 de les terres conquerides als andalusins a la Catalunya Nova, al Regne de Val\xc3\xa8ncia i a les Illes Balears._NEWLINE_Habitualment el primer emfiteuta restablia (parcel\xc2\xb7lava) les terres en porcions menors, la qual cosa duia impl\xc3\xadcita la creaci\xc3\xb3 d\'un nou nivell emfit\xc3\xa8utic que se superposava a l\'anterior i que es podia reproduir novament fins que el sobrant restant amb prou feines assegurava una prec\xc3\xa0ria subsist\xc3\xa8ncia del posse\xc3\xafdor del domini \xc3\xbatil. _NEWLINE_Aquest sistema de relacions de subordinaci\xc3\xb3, que substitu\xc3\xad a la figura dels serfs de l\'alta edat mitjana, per\xc3\xb2 que romangu\xc3\xa9 a la Catalunya Vella, estructur\xc3\xa0 un model feudal aparentment restringit a la propietat de la terra i basat en el pacte entre persones lliures, per\xc3\xb2 a la pr\xc3\xa0ctica configur\xc3\xa0 un model d\'extracci\xc3\xb3 i apropiaci\xc3\xb3 esglaonat dels rendiments agraris que empobria el m\xc3\xb3n rural. Aquest, en moments de carestia i combinat amb el complex sistema fiscal i d\'exaccions feudals, posava en q\xc3\xbcesti\xc3\xb3 les possibilitats de superviv\xc3\xa8ncia dels pagesos, cosa que fou la principal causa de les revoltes socials agr\xc3\xa0ries medievals en els llocs on aquest procediment era hegem\xc3\xb2nic.'